钦定古今图书集成/理学汇编/学行典/第279卷 > 颜氏家训 > 《归园田居》晋·陶潜
## 钦定古今图书集成/理学汇编/学行典/第279卷 > 颜氏家训 > 《归园田居》晋·陶潜

少无适俗韵，性本爱丘山。误落尘网中，一去三十年。
羁鸟恋旧林，池鱼思故渊。开荒南野际，守拙归园田。
方宅十馀亩，草屋八九间。榆柳荫后檐，桃李罗堂前。
暧暧远人村，依依墟里烟。狗吠深巷中，鸡鸣桑树巅。
户庭无尘杂，虚室有馀闲。久在樊笼里，复得返自然。

又

野外罕人事，穷巷寡轮鞅。白日掩荆扉，虚室绝尘想。
时复墟曲中，披草共来往。相见无杂言，但道《桑麻长》。
“桑麻日已长，我土日已广。常恐霜霰至，零落同草莽。”

又

种豆南山下，草盛豆苗稀。晨兴理荒秽，带月荷锄归。
道狭草木长，夕露霑我衣。衣霑不足惜，但使愿无违。

又

“久去山泽游，浪莽林野娱。试携子姓辈，披榛步荒墟。”
徘徊丘垄闲，依依昔人居。井灶有遗处，桑竹残朽株。
借问采薪者，此人皆焉如。薪者向我言，死没无复馀。
一世异朝市，此语真不虚。人生似幻化，终当归空无。

又

“怅怅独策还，崎岖历榛曲。山涧清且浅，可以濯吾足。
漉我新熟酒，只鸡招近属。”日入室中暗，《荆薪》代明烛。
欢来苦夕短，已复至天旭。